अश्विन ने थर्ड अंपायर के फैसले पर लिया रिव्यू, ऐसा करने की वजह भी बताई
Tamil Nadu Premier League (TNPL) Controversial DRS Decision तमिलनाडु प्रीमियर लीग (TNPL) में त्रिचि और डिंडिगुल ड्रैगन्स ​​​​​​के मैच में एक ही गेंद पर दो DRS (डिसीजन रिव्यू सिस्टम) लिए गए।
तमिलनाडु प्रीमियर लीग (TNPL) में त्रिचि और डिंडिगुल ड्रैगन्स ​​​​​​के मैच में एक ही गेंद पर दो DRS (डिसीजन रिव्यू सिस्टम) लिए गए। विकेट के पीछे लिए गए कैच को फील्ड अंपायर ने सही करार दिया, जिसके बाद त्रिचि ​​​​​​के बल्लेबाज ने थर्ड अंपायर का सहारा लिया और वह नॉटआउट करार दिया गया।
इस फैसले से डिंडिगुल ड्रैगन्स टीम के कप्तान आर अश्विन खुश नहीं थे। उन्होंने फैसले को चुनौती दी और रिव्यू ले लिया। हालांकि, थर्ड अंपायर अपने फैसले पर कायम रहे और बल्लेबाज नॉटआउट रहा।
अश्विन की अंपायर से बहस हुई, लेकिन बल्लेबाज नॉट आउट रहा 
दरअसल बुधवार को TNPL में डिंडिगुल ड्रैगन्स और त्रिचि के बीच मुकाबला खेला गया। त्रिचि के कप्तान ने टॉस जीतकर पहले बल्लेबाजी करने का फैसला किया। मैच के 13वें ओवर में डिंडिगुल ड्रैगन्स की ओर से आर अश्विन गेंदबाजी कर रहे थे। ओवर की आखिरी गेंद पर त्रिचि के बल्लेबाज राजकुमार मिस कर गए और गेंद विकेटकीपर के हाथों में चली गई। कैच की अपील की गई।
फील्ड अंपायर ने आउट करार दिया बैटर राजकुमार ने DRS लिया। थर्ड अंपायर ने टीवी रिप्ले देखने के बाद माना कि गेंद बल्ले से नहीं बल्कि बल्ला जमीन से टकराने के कारण अल्ट्रा एज पर लाइन दिखाई दे रही है। उन्होंने फील्ड अंपायर के फैसले को पलटते हुए बल्लेबाज को नॉट आउट करार दिया। इसके बाद आर अश्विन ने थर्ड अंपायर के फैसले पर रिव्यू ले लिया। इस दौरान आर अश्विन की फील्ड अंपायर से हल्की बहस भी हुई।
वहीं, थर्ड अंपायर ने दूसरी बार भी टीवी रिप्ले देखने के बाद अपने पहले वाले फैसले पर ही कायम रहे और बल्लेबाज को नॉट आउट दिया।
अश्विन ने रिव्यू लेने की बताई वजह
मैच के बाद अश्विन ने थर्ड अंपायर के फैसले पर रिव्यू लेने की वजह बताई। उन्होंने कहा कि स्क्रीन पर देखकर मुझे लगा कि आउट था। इस टूर्नामेंट में DRS नया है। किनारा लगने पर अल्ट्राऐज पर स्पाइक आम तौर पर बल्ले पर गेंद लगने से पहले दिखाता है।
ऑन फील्ड अंपायर के फैसले को पलटने के लिए निर्णायक सबूत होना चाहिए। उन्होंने इसे पलट दिया, मैं थोड़ा खुश नहीं था। इसलिए, मैंने रिव्यू लिया उम्मीद कर रहा था कि अंपायर इसे एक अलग एंगल से देखेंगे और अपने पहले वाले फैसले पर विचार करेंगे।
इस मैच को डिंडिगुल ड्रैगन्स ने 6 विकेट से जीत लिया। पहले बल्लेबाजी करते हुए त्रिचि ने 19.1 ओवर में सभी विकेट खोकर 120 रन बनाए। 121 रन के टारगेट का पीछा करने उतरी डिंडिगुल ड्रैगन्स ने 14.5 ओवर में ही 4 विकेट के नुकसान 122 रन बना लिए।
WPL में भी एक गेंद पर 2 बार DRS लिया था
TNPL की तरह विमेंस प्रीमियर लीग ( WPL) में भी ऐसा हुआ था। दरअसल इस साल मार्च में WPL में मुंबई इंडियंस और यूपी वॉरियर्स के बीच मुकाबला था। मुंबई इंडियंस बल्लेबाजी कर रही थी। पांचवें ओवर में सोफी एक्लेस्टोन की पांचवीं गेंद हेली मैथ्यूज के पैड्स पर लगी।
यूपी वॉरियर्स ने LBW की अपील की। इसे फील्ड अंपायर ने नकार दिया। इसके बाद यूपी वॉरियर्स ने DRS लिया और थर्ड अंपायर ने इसे आउट करार दिया। मुंबई इंडियंस की टीम इस फैसले से नाखुश थी। बल्लेबाज मैथ्यूज ने थर्ड अंपायर के फैसले पर रिव्यू ले लिया। बाद में थर्ड अंपायर को अपनी गलती का एहसास हुआ और उन्होंने अपना फैसला बदल कर मैथ्यूज को नॉटआउट करार दिया।
